深自婦氏歸侍
作者：陳著
朝代：宋

paragraphs: 我生貧非窮，有子環我膝。
深汝實居長，何可去頃刻。
顧從百里外，贅滯日復日。
事有不得已，我心常壹鬰。
昨朝烏鵲喜，夜得歸端的。
瀹洵急迎路，呼鐙走奴卒。
歸兒如猶子，先跳門限出。
女潤卧東牀，方困寒痰塞。
忽聞兄到家，夙恙一笑失。
骨肉恩愛重，此歸真藥石。
春風花氣香，今夕是何夕。
酌汝一杯酒，聽我言歷歷。
我老不任事，幹蠱汝宜力。
汝母且多病，佐饋婦之職。
三弟要讀書，惟汝身勵率。
妹笄何以嫁，汝亦當纖悉。
如此復如此，汝坐能安席。
汝今雖有婦，未歸未爲畢。
而況危亂世，離別重悽惻。
一家得團欒，荼苦甘于蜜。
歸來早歸來，我年七十一。